**REPUBLIKA HRVATSKA**

**BRODSKO - POSAVSKA ŽUPANIJA**

 **OPĆINA SIKIREVCI**

 **OPĆINSKO VIJEĆE**

##### KLASA: 024-02/22-01/9

URBROJ: 2178-26-02-22-02

Sikirevci: 4.kolovoza 2022. god.

**PREDMET:**

  **Z A P I S N I K**

Sa 9. redovne sjednice Općinskog vijeća Općine Sikirevci održane dana 26.07.2022 god. u prostorijama Općine Sikirevci, općinska vijećnica , s početkom u 21:06 sati.

SJEDNICI PRISUSTVUJU:

1. Tomislav Zovko – predsjednik
2. Marijana Živić – dopredsjednica
3. Đuro Lučić
4. Marina Živić
5. Terezija Brendić
6. Terezija Štrljić
7. Miroslav Lukić

NEOPRAVDANO ODSUTNI

1. Krunoslav Nikolić,
2. Danijel Marinčić

 OSTALI PRISUTNI:

1. Josip Nikolić – općinski načelnik
2. Gordana Lešić, administrativni tajnik općine –zapisničar
3. Matea Nikolić – pročelnica JUO

Predsjednik općinskog vijeća sve nazočne pozdravlja te otvara 9. sjednicu Općinskog vijeća u 21:06 sati. Konstatira da je na sjednici prisutno 7 od 9 vijećnika. Na početku predlaže usvajanje zapisnika sa 8. sjednice te postavlja pitanje ima li kakvih primjedbi na predložene zapisnike, ukoliko nema, dajem na verifikaciju , tko je ZA? Javnim glasovanjem dizanju ruku jednoglasno se usvajaju sa 8 glasova ZA što je i usvojeno.

Predsjednik čita predloženi Dnevni red, predsjednik konstatira da je jednoglasno usvojen slijedeći

**D N E V N I R E D**

1. Odluka o usvajanju Polugodišnjeg izvršenja proračuna općine Sikirevci za 2022. god
2. Zaključak o usvajanju Izvješća o radu općinskog načelnika općine Sikirevci za vremensko razdoblje od 01.01.-30.06.2022.god
3. Odluka o usklađivanju procjene rizika od velikih nesreća za općinu Sikirevci
4. Odluka o usvajanju polugodišnjeg izvješća o provedbi provedbenog Programa Općine Sikirevci za vremensko razdoblje od 01.01. - 30.06.2022
5. Odluka o prodaji dijela nekretnine u vlasništvu Općine Sikirevci putem javnog natječaja
6. Zaključak o ne prihvaćanju oslobađanja plaćanja komunalne naknade već o načinu potraživanja komunalne naknade nastale od strane Vlajnić Vlade
7. **Odluka o usvajanju Polugodišnjeg izvršenja proračuna općine Sikirevci za 2022. god**

**Predsjednik:** Molim načelnika da obrazloži točku Dnevnog reda.

**Načelnik:** Zakonska odluka koja mora redovno odraditi - polugodišnje izvješće za 2022. godinu. Naši prihodi do 30.lipnja bili su prihodi 3.142.191,98 kn dok rashodi 2.787.354,69 kn, u međuvremenu je bio i dan općine koji nije ušao u ovo izvješće plus troškovi parkinga što također nije ušlo u ovo izvješće. Troškovi su sukladno s prihodima, npr.da smo dobili od LAG-a i prije prihodi bi nam narasli. Ali sve će se vidjeti u godišnjem izvješću. Možete vidjeti u vašim papirima za svaku pojedinačnu stavku, ako imate posebnih pitanja za određenu stavku da vam obrazložim?

**Predsjednik:** Otvaram raspravu, ima li netko nekakvih pitanja?

**Načelnik:** Samo napominjem u vezi npr. nabave vozila da neke stvar nismo forsirali zbog stanja na računu jer su nam druge stvari bile prioritet npr.za plaće, troškovi dana općine, zbog natječaja gdje moramo dati jedan dio svog novca. Također čuvamo za velike projekte koje su ispred nas.

**Predsjednik:** Dobro. Je li općina kupila kombij ili Sikirevčanka?

**Načelnik:** Nismo ga kupili, ali postoji odluka od prošle godine od vijeća da se prebaci na Sikirevčanku ali nismo prebacili još ni novac. Vlasniku valjda trenutno ne trebaju novci. Ali kombij je trenutno kod nas. Ali trebamo ga platiti i napraviti kupoprodajni ugovor.

**Predsjednik**: kolika je cijena dogovorena?

**Načelnik:** 8.000 eura dogovoreno, u međuvremenu je istekla registracija, tako da ga je vlasnik i platio registraciju. Pošto ga koristimo više od mjesec dana tako da će na kraju biti 8.000 eura plus cijena registracije. Ne znam jel znate svi, prošle godine je donesena odluka da se prebaci novci na Sikirevčanku tako da se kupi ovako vozilo. Nismo prošle godine to odradili jer nije bilo hitno u to vrijeme pa nismo ni forsirali. U papirima vidite da piše nabavno vozilo 8+1, za prijevoz putnika, to je što smo imali u planu za udruge.

**Marina:** A kakav ste kupili?

**Načelnik:** Nismo još nikakav kupili

**Predsjednik:** Sandučar

**Načelnik:** Mi ga trenutno vozimo ali ga nismo platili. Ovo sam pričao o drugom vozilo što smo imali u planu što piše u proračunu, gdje udruge pišu za prijevoz djece na utakmice, natjecanja. Ali trenutno nismo u situaciji da s tim kupovati dok imamo na čekanju za platiti cestu -lučić sokak, vrtić, kušaonica, raznih planova. Da ne kupujemo sitne stvari pa nemamo za velike stvari. Ako može čekati da se čeka još s tim, jer trenutno nije toliko hitno za kombij.

**Predsjednik:** Zaključuje raspravu i daje 1. točku dnevnog reda na glasovanje i usvajanje. Predsjednik konstatira da je Odluka o usvajanju Polugodišnjeg izvršenja proračuna općine Sikirevci za 2022.godinu s 7 glasova ZA jednoglasno usvojena i glasi:

Temeljem odredbi članka 88. stavak 1. Zakona o proračunu (NN 144/21), članka 15. Pravilnika o polugodišnjem i godišnjem izvještaju o izvršenju proračuna (NN 24/13, 102/17, 1/20, 147/20), članka 30. Statuta Općine Sikirevci („Službeni vjesnik Brodsko-posavske županije“ br. 11/21.), Općinsko vijeće Općine Sikirevci na svojoj 9. sjednici održanoj dana 26.srpnja 2022. godine donosi

**ODLUKU O USVAJANJU POLUGODIŠNJEG IZVJEŠTAJA O IZVRŠENJU PRORAČUNA OPĆINE SIKIREVCI**

**ZA 2022. GODINU**

Članak 1.

Usvaja se Polugodišnji izvještaj o izvršenju Proračuna Općine Sikirevci za 2022. godinu koji sadrži:

|  |  |  |  |
| --- | --- | --- | --- |
| **Opis - razredi** | **Ostvareno do 30.06.2021.** | **Plan proračuna****2022.** | **Ostvareno do 30.06.2022..** |
| 1 | 2 | 3 | 4 |
| **A.RAČUN PRIHODA I RASHODA** |  |  |  |
| Prihodi poslovanja 6 | 3.718.546,33 | 12.954.100,00 | 3.110.349,60 |
| Prihodi od prodaje nefinancijske imovine 7 | 29.382,39 | 270.000,00 | 31.842,38 |
| **UKUPNO PRIHODI (6+7)** | **3.747.928,72** | **13.224.100,00** | **3.142.191,98** |
| Rashodi poslovanja 3 | 2.887.375,56 | 6.502.485,00 | 2.526.674,49 |
| Rashodi za nabavu nefinancijske imovine 4 | 1.824.066,96 | 6.703.000,00 | 260.680,20 |
| **UKUPNO RASHODI (3+4)** | **4.711.442,52** | **13.205.485,00** | **2.787.354,69** |
| **RAZLIKA PRIHODA I RASHODA** | **-963.513,80** | **-18.615,00** | **354.837,29** |
|  |  |  |  |
| **B.RASPOLOŽIVA SREDSTVA IZ PRETHODNIH GODINA** | 1.516.700,00 | **0** | 413.797,00 |
| VIŠAK/MANJAK PRIHODA | 499.393,82 | 0 | 748.819,91 |
|  |  |  |  |
| **C.RAČUN FINANCIRANJA** |  |  |  |
| Primici od finan.imov.i zaduživanja 8 | 0 | 0 | 0 |
| Izdaci za financij.imov.i otplate zajmova 5 | 53.792,38 | -18.615,00 | 19.814,38 |
| **NETO FINANCIRANJE** | **-53.792,38** | **-18.615,00** | **-19.814,38** |
|  |  |  |  |
|  |  |  |  |
| **RAZLIKA PRIHODA I RASHODA** | -963.513,80 | 0 | 354.837,29 |
| **+** | + | + | + |
| **VIŠAK/MANJAK PRIH. PRETH.GODINA** | 1.516.700,00 | 0 | 413.797,00 |
| **+** | + | + | + |
| **NETO FINANCIRANJE** | -53.792,38 | 0 | -19.814,38 |
|  | = | = | = |
| **SVEUKUPNO** | 499.393,82 | 0 | 748.819,91 |

Članak 2.

Proračun za 2022. godinu donesen je u prosincu 2021. godine: prihodi i primici u visini 13.224.100,00 te rashodi i izdaci u visini 13.205.485,00 kn + 18.615,00 kn =13.224.100,00 kn

Za razdoblje siječanj – lipanj 2022. proračun je realiziran kako slijedi:

1. Ostvarenje prihoda i primitaka iznosi 3.142.191,98kn, a rashoda i izdataka 2.787.354,69 kn što rezultira višak prihoda od 354.837,29 kn.
* prihodi poslovanja ostvareni su 3.110.349,60 kn, a rashodi poslovanja 2.526.674,49kn, te proizlazi višak prihoda poslovanja 583.675,11 kn.
* prihodi od prodaje nefinancijske imovine ostvareni su 31.842,38 kn, a rashodi za nefinancijsku imovinu 260.680,20 kn, te proizlazi manjak prihoda od 228.837,82 kn.
* primici od financijske imovine i zaduživanja ostvareni su 0,00 kn, a izdaci za financijsku imovinu i otplate zajmova 19.814,38 kn, te proizlazi manjak primitaka -19.814,38 kn
1. Općina je prvo polugodište 2022. godine završila s viškom prihoda od 354.837,29 kn koji se pribraja manjku iz prethodne godine od -963.513,80 kn te u budućem razdoblju ostaje za pokriće višak prihoda od 748.819,91 kn.

Članak 3.

Izvještaji o ostvarenju prihoda i primitaka te izvršenju rashoda i izdataka po vrstama prihoda i rashoda, te po namjenama, nositeljima, korisnicima i potanjim namjenama sadržani su u općem i posebnom dijelu Polugodišnjeg izvještaja o izvršenju proračuna sukladno članku 4. Pravilnika o polugodišnjem i godišnjem izvještaju o izvršenju proračuna.

#### **OPĆINSKO VIJEĆE OPĆINE SIKIREVCI**

KLASA: 400-03/22-01/1

URBROJ: 2178-26-01-22-01

Sikirevci, 26.srpanj 2022.

Predsjednik

Općinskog vijeća

Tomislav Zovko,v.r.

**2. Zaključak o usvajanju Izvješća o radu općinskog načelnika općine Sikirevci za vremensko razdoblje od 01.01. - 30.06.2022.god**

**Predsjednik:** Molim načelnika da obrazloži točku Dnevnog reda.

**Načelnik:** Pred vama je izvješće, prošlo je bilo novčano a ovo izvješće je tekstualno gdje se vidi što smo radili. Ima dosta posla, prijava, javnih radova gdje nam oduzima puno vremena dok dođemo do faze realizacije. Dosta je posla napravljeno što se i ne vidi. Pogotovo priprema za sljedeće natječaje, te jednokratne pomoći. Npr. prijava za jednokratnu pomoć studentima, to se čini jednostavno, samo se student prijavi, međutim treba tu pripremiti dokumentaciju, odluke, isplate, posao koji se zapravo ne vidi. Pogotovo sama priprema za sljedeće natječaje. Dosta smo isplatili za kupovinu kuće i otvaranje poduzećima. Mislim da idemo u dobrom smjeru te da se polako popravlja situacija u cijeloj općini. Isto tako, sadnja cvijeća u oba naselja - kupnja cvijeća, kako i gdje će se saditi, treba redovno održavati, kroz zalijevanje i brigu, dok je vidljivost ništa.

**Predsjednik:** Otvaram raspravu, ima li kakvih pitanja?

**Predsjednik:** Zaključuje raspravu i dajem 2. točku dnevnog reda na glasovanje i usvajanje.

**Predsjednik:** Tko je ZA, PROTIV ili SUZDRŽAN?

Predsjednik konstatira da je Zaključak o usvajanju Izvješća o radu općinskog načelnika općine Sikirevci za vremensko razdoblje od 01.01. - 30.06.2022.god s 7 glasova ZA jednoglasno usvojena i glasi:

Na temelju članka 35.b Zakona o lokalnoj i područnoj (regionalnoj) samoupravi („N.N“ br. 33/01, 60/01, 129/05, 109/07, 125/08 ,36/09, 150/11, 144/12, 19/13, 137/15 , 123/17, 98/19 i 144/20) i temeljem članka 30. Statuta Općine Sikirevci („Službeni vjesnik Brodsko-posavske županije“ br. 11/21), Općinsko vijeće Općine Sikirevci na 9. sjednici održanoj dana 26.srpnja 2022. godine, donosi:

#### **Z A K L J U Č A K**

**o prihvaćanju izvješća o radu Općinskog načelnika za razdoblje 01. 01. 2022.g. do 30.06. 2022. g.**

#### I

Općinsko vijeće općine Sikirevci usvaja izvješće o radu Općinskog načelnika

**za razdoblje 01. 01. 2022.g. do 30.06. 2022. g.** što je u skladu s člankom 49. Statuta općine Sikirevci (“Službeni vjesnik Brodsko-posavske županije” br. 11/21.).

II.

Izvješće o radu Općinskog načelnika nalazi se u prilogu i sastavni je dio ovog Zaključka.

III.

Ovaj Zaključak stupa na snagu osmog dana od dana objave u „Službenom glasniku Općine Sikirevci“ i bit će objavljen na službenim stranicama općine Sikirevci [www.opcina-sikirevci.hr](http://www.opcina-sikirevci.hr/).

#### OPĆINSKO VIJEĆE OPĆINE SIKIREVCI

KLASA: 024-02/22-01/08 UR.BROJ: 2178-26-02-22-01

Sikirevci, 26.srpanj 2022.g.

Predsjednik Općinskog vijeća:

Tomislav Zovko, v.r.

**3. Odluka o usklađivanju procjene rizika od velikih nesreća za općinu Sikirevci**

**Predsjednik:** Molim načelnika da obrazloži točku Dnevnog reda.

**Načelnik**: Kao što ste dobili u materijalima, ispred mene je knjiga u cijelosti. Zakonski moramo imati procjenu rizika od velikih nesreća da budemo spremni za sve moguće nepogode što se mogu dogoditi (požar, potres..) Ovo je samo odluka usklađivana zakonski. Imamo firmu koju plaćamo, koja obavlja sve zakonski i koja usklađuje svake godine, jer se stalno nešto mijenja. Sad je samo usklađeno u nekim poglavljima. Moramo staviti na glasanje za vijeće.

**Predsjednik**: Koliko vrijedi?

**Načelnik**: Ne znam sad koliko, jednom smo napravili a sad je to samo usklađuje

**Predsjednik:** Znam da su imali novu procjenu pa su imali tu predavanja

**Načelnik**: Da, stalno se nešto u zakonu mijenja a mi trenutno samo usklađujemo. Ovo se možda radi svakih 5 godina nova cijela, jer tako traže pa moramo napraviti. Za svaku nepogodu posebno, a moramo imati jer stalno dolaze kontrole, inspekcije pa smo primoreni to imati. Sreća pa se kod nas ne događa, osim zadnje poplave. Svakako moramo biti spremni. Dobra je stvar, kad se nešto dogodi, otvoriš i vidiš što prvo treba. Dobra stvar i da bolje da se što manje koristi.

**Predsjednik:** Otvaram raspravu, ima li kakvih pitanja?

**Predsjednik:** Zaključuje raspravu i dajem 2. točku dnevnog reda na glasovanje i usvajanje.

**Predsjednik:** Tko je ZA, PROTIV ili SUZDRŽAN?

Predsjednik konstatira da je 7 glasova ZA jednoglasno usvojena i glasi:

Na temelju članka 17. stavka 1. podstavka 2. Zakona o sustavu civilne zaštite  („Narodne novine“ broj 82/15, 118/18,31/20,20/21), i članka 30. Statuta Općine Sikirevci („Službeni vjesnik Brodsko-posavske županije“ broj 11/21), Općinsko vijeće Općine Sikirevci na 9. sjednici održanoj 26.srpnja 2022. godine donosi:

**ODLUKU O USKLAĐIVANJU PROCJENE RIZIKA OD VELIKIH NESREĆA ZA OPĆINE SIKIREVCI**

Članak 1.

Donosi se Usklađivanje procjene rizika od velikih nesreća za Općine Sikirevci (u daljnjem tekstu: Procjena), koju je izradila radna skupina osnovana Odlukom o osnivanju Radne skupine za usklađivanje procjene rizika od velikih nesreća za područje Općine Sikirevci, KLASA:810-01/18-01/11 URBROJ:2178/26-01-18-01, od 26.06.2018. godine; uz ugovorno angažiranje ovlaštenika za prvu grupu stručnih poslova u području planiranja civilne zaštite, u svojstvu konzultanta –  trgovačkog društva „IN Konzalting“ d. o. o. iz Slavonskog Broda, Baranjska 18.

Članak 2.

Procjena za Općinu Sikirevci nalazi se u prilogu i sastavni je dio  ove  odluke.

Članak 3.

Ova odluka stupa na snagu osmog dana od dana objave u „Službenom glasniku Općine Sikirevci“ i bit će objavljena i na službenim stranicama općine Sikirevci www.opcina-sikirevci.hr

**OPĆINSKO VIJEĆE OPĆINE SIKIREVCI**

KLASA: 240-01/22-01/4

URBROJ: 2178-26-02-22-01

SIKIREVCI, 26.srpanj 2022. g.

 PREDSJEDNIK OPĆINSKOG VIJEĆA:

 Tomislav Zovko, v.r.

**4. Odluka o usvajanju polugodišnjeg izvješća o provedbi provedbenog Programa Općine Sikirevci za vremensko razdoblje od 01.01. - 30.06.2022**

**Predsjednik:** Molim načelnika da obrazloži točku Dnevnog reda.

**Načelnik:** Predviđena sredstva i koliko je do sad utrošeno za određenu mjeru. Moramo pratiti kako se kreću predviđena sredstva po PP općine Sikirevci. Pošto smo morali raditi provedbeni program do 2025. tako da moramo napraviti plan i izvješće kako napreduju i u kojoj je fazi koja mjera, po stavkama.

**Predsjednik:** Dajem točku na raspravu, ima li kakvih pitanja?

**Predsjednik:** Zaključuje raspravu i dajem 2. točku dnevnog reda na glasovanje i usvajanje.

**Predsjednik:** Tko je ZA, PROTIV ili SUZDRŽAN?

Predsjednik konstatira da je 7 glasova ZA jednoglasno usvojena i glasi:

Na temelju Zakona o sustavu strateškog planiranja i upravljanja razvoja Republike Hrvatske („N.N“ br. 123/17) i Uredbom o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave („Narodne novine“, br. 89/18), a sukladno odredbama Pravilnika o rokovima i postupcima praćenja i izvještavanja o provedbi akata strateškog planiranja od nacionalnog značaja i od značaja za jedinice lokalne i područne (regionalne) samouprave („Narodne novine“, br. 6/19), a na te temeljem članka 30. Statuta Općine Sikirevci („Službeni vjesnik Brodsko-posavske županije“ br. 11/21), Općinsko vijeće Općine Sikirevci na 9. sjednici održanoj dana 26.srpnja 2022. godine, donosi:

 **O D L U K U**

 **o prihvaćanju polugodišnjeg Izvješća o provedbi**

 **provedbenog Programa Općine Sikirevci**

 **za vremensko razdoblje 01. 01. 2022.g. do 30.06. 2022. g.**

 I

 Općinsko vijeće općine Sikirevci usvaja polugodišnje Izvješće o provedbi provedenog Programa Općine Sikirevci **za razdoblje 01. 01. 2022.g. do 30.06.2022.god.**

 II.

Polugodišnje Izvješće se sastoji od:

• tekstualnog dijela izvješća i

• tabličnog dijela ,a koje je sastavni dio  ove  Odluke.

 III.

Ova Odluka stupa na snagu prvog dana od dana objave u „Službenom glasniku Općine Sikirevci“ i bit će objavljen na službenim stranicama općine Sikirevci [www.opcina-sikirevci.hr](http://www.opcina-sikirevci.hr/).

 **OPĆINSKO VIJEĆE**

 **OPĆINE SIKIREVCI**

KLASA: 024-02/22-01/09

UR.BROJ: 2178-26-02-22-01

Sikirevci, 26.srpanj 2022.g.

 Predsjednik Općinskog vijeća:

 Tomislav Zovko,v.r.

**5.Odluka o prodaji dijela nekretnine u vlasništvu Općine Sikirevci putem javnog natječaja**

**Predsjednik:** Molim načelnika da obrazloži točku Dnevnog reda. Nešto sam upućen.

**Načelnik:** Ova točka je stavljena kasnije jer smo čekali procjenu sudskog vještaka za procijenjenu vrijednost kuće Damira Majhena i suvlasnika pokojnog Dražena Majhena. Tu je bila cijela procedura. Vlasnik nekretnine 2/3 je Damir Majhen a 1/3 na pokojnika ali ako se svi odreknu nasljedstva iza pokojnika cijela obitelj, kako već ide po zakonu, onda to nasljeđuje općina. Nitko se ne odrekne nasljedstva ako je u plusu već ako je u minusu i takva se situacija dogodila. I općini je dopalo 1/3 kuće od Damira Majhena. Ima još tu raznih situacija što smo naslijedili jer ne znamo koliko su dugovi, već samo račun od xy banke, te ne znamo ali bi morali tražiti. Dokle god banka ništa ne potražuje mi nismo ništa ni dužni. Ali ovdje je nama Damir poslao zamolbu da mi prodamo tu nekretninu. Mora ići javno, može se javiti tko god hoće. Cijenu izdaje sudski vještak koju procjeni nekretninu. Ne možemo utjecati na tu cijenu, ona je onakva kakvu dobijemo od vještaka. Osim ako se pojavi par kupaca i onda moramo uzeti tko ponudi najveću cijenu. Sudski vještaci daju procjenu na osnovu u kojem se dijelu Hrvatske nalazi nekretnina, građevinsko područje, koja godina gradnje, prouči maksimalno. Damiru je u cilju da mu procjeni što manje i s tim da se ne pojavi nitko da ne bi netko uletio. Npr. ima pet računa u banci i nekretnina. Kad su se svi odrekli znači općina nasljeđuje i nekretnine i dugove. Mi bi trebali od svake banke tražiti koliko ima duga, jer ne znamo, negdje bude plusa negdje minusa. Jer smo imali takvu situaciju sa pok.Stipom Budimirom, tu općina ne izgubi ništa, samo na procjeni sudskog vještaka ali izgubimo vremena cijelo čudo. Od zvanja banaka, koliko što... Npr. Ima duga od milion kuna na nekom računu ali ne mora se sve platiti već samo ono što smo prodali u ovom slučaju 1/3 kuće, i to je to. Banka tu gubi ostatak. Ovdje se može dogoditi da ni jedna banka ne potražuje svoje dugove, ne vjerujem da će se to dogoditi. Prva koja se pojavi moramo isplatiti da se namiri dug. Mi ćemo samo izgubiti za sudskog vještaka.

**Predsjednik:**  To znači da ne možemo više otplatiti duga nego što smo dobili.

**Terezija Š.:** Kako da je njegova kuća na općini?

**Načelnik:** Zato što kad se svi odreknu nasljedstva onda po zakonu to pripada općini.

**Lukić:** Zašto se njegovi nisu odrekli u njegovu koristi?

**Predsjednik**: Znaš kakva je situacija kod Dražena bila. Nitko od njih ne znaju koliko je on dužan. Može biti velika cifra. Odrekao se centar za socijalnu skrb u ime djeteta, pa se žena odrekla i onda Damir. Jer je to normalna procedura. Jer nitko ne zna pravu situaciju u vezi dugova.

**Marina:** Znači, da se Damir prihvatio toga on bi prihvatio te sve dugove a ovako je najbezbolnije na općinu

**Predsjednik**: Općina ne možemo izgubiti ništa, samo što prodamo to možemo otplatiti.

**Načelnik:** Samo to platimo

**Marina:** Mislim da je najbolje da se to što prije riješi da se banke ne počnu tražiti. Da što prije počne ta procedura.

**Lukić:** Da se kupi taj, zašto ne može otkupiti i to pravo ako je dužan ili nije. Možda ga čeka 5 milijuna da dobije.

**Načelnik:** Ne znam kako misliš?

**Lukić:** Ne znam jel u banci dugujemo ili primamo.

**Načelnik:** Čim su se oni odrekli vjerojatno je dug

**Lukić:** Jasno mi je sve ali da nismo mogli napraviti.. ma dobro, da ne idem u detalje. Ja sam za, da se čovjek spasi.

**Predsjednik**: To je nešto postala uobičajna procedura

**Lukić:** Sve je jasno. Kod nas očito sve može

**Načelnik:** Netko kaže ovako onako, ali po meni je to po zakonu dobro. Najviše banka izgubi, nitko drugi.

**Miroslav:** Ako je tako riješi što prije da ne bi bilo nismo znali.

**Načelnik:** Ovdje je stvar u tome ako dođe koja banka da vraćamo dugove, znači mi to moramo svejedno, samo ovdje Damir da bude siguran da bude što prije.

**Predsjednik**: Riješi što prije da to bude

**Predsjednik**: nas to neće koštati praktički ništa

**Miroslav:** Zato velim, što već košta, samo vještak

**Načelnik:** i dangubljenje vremena.

**Predsjednik**: realno to po zakonu sve ide na općinu a kad pogledaš to kod Damira, nije on kriv što se to dogodilo.

**Načelnik:** Nije on ništa kriv, treba čovjeku pomoći.

**Predsjednik**: Situacija je takva, kakva je. Moramo i mi to skinuti sa sebe i njemu pomoći.

**Miroslav:** Zato kažem što prije. Što se krije u zagradi

**Načelnik:** To se ne zna

**Miroslav:** Ako je tako neka bude

**Načelnik:** Tako je bilo i s pok.Stjepanom Budimir

**Miroslav:** Ma sve okej

**Načelnik:** Mislim, još se mi s tim borimo. Komplicirano je, jer nismo imali s tim iskustva. I kad dođeš kod banke oni ne znaju tako da treba doći tko je baš stručnjak u banci.

**Predsjednik**: To u biti tko se javi, njemu se treba ispatiti

**Načelnik:** Sad ću vam dati samo primjer, kod pok.Stjepana nam se javila poljoprivredna banka i mi smo toj banci poslali. Tu smo isplatili i kasnije nakon tjedan dana nakon što smo isplatili javila zagrebačka banka isto za neki dug i napravili dopis da smo mi isplatili, i neki dan je došao dopis da se otpisuje dug. znaju oni da se zakonski ne mogu tu ništa

**Terezija Š.:** Znači Stipo, što ga zovu brzi, kako to, gdje su njegova djeca, žena?

**Miroslav:** Zato velim, da se to riješi dok je

**Predsjednik**: On se riješio imovine zbog poreznog duga koji je dužan prema državi, a njegove nekretnine prepisao djecu a taj njegov dug su se oni odrekli. To je praktički neka rupa u zakonu da se ti ljudi spase, a koliko je to dobro to je upitno.

**Načelnik:** I taj koji to radi, puno riskira, sve nekretnine prepišeš na nekoga drugoga, npr.djecu i onda mogu u sekundi završiti na ulici. Ima isto jedna situacija gdje je jedan vlasnik kafića, tri kafića, kao da je znao da će umrijeti. Sve prepisao na djecu, na sebe ništa nema i čovjek umro. I nije to zapravo rupa u zakonu, to je zapravo neko rješenje da izgube banke najviše. Jedino mi je drago što tu banka izgubi.

**Predsjednik:** Ima li još netko nešto da doda?

Dajem točku na raspravu. Zaključuje raspravu i dajem 4. točku dnevnog reda na glasovanje i usvajanje.

**Predsjednik:** Tko je ZA, PROTIV ili SUZDRŽAN?

**Načelnik:** Znači da se ide u prodaji nekretnine.

**Predsjednik:** Da, da se ide u prodaji nekretnine, po zahtjevu.

Predsjednik konstatira da je 7 glasova ZA jednoglasno usvojena i glasi:

Temeljem odredbe članka 391. stavka 1. Zakona o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14), članka 10. i članka 12. Odluke o uvjetima, načinu i postupku gospodarenja nekretninama u vlasništvu Općine Sikirevci („Službeni vjesnik Brodsko-posavske županije“, broj 5/11) i članka 30. Statuta Općine Sikirevci („Službeni vjesnik Brodsko-posavske županije“, broj 11/2021), Općinsko vijeće Općine Sikirevci na 9. sjednici od 26. srpnja 2022. godine, donosi

**ODLUKU**

**o prodaji dijela nekretnine u vlasništvu Općine Sikirevci putem javnog natječaja**

**Članak 1.**

 Odlukom o prodaji nekretnina u vlasništvu Općine Sikirevci (u daljnjem tekstu: Odluka) pokreće se postupak prodaje nekretnine u vlasništvu Općine Sikirevci i to:

-1/3 dijela k.č. br. 1066 zk.ul.837, k.o. Sikirevci, građevinsko zemljište u naravi kuća,

-1/3 dijela k.č.br. 1067/1 ,zk.ul.837, k.o. Sikirevci, poljoprivredno zemljište ,u naravi voćnjak selo,

-1/3 dijela k.č.br. 403/2, zk.ul. 853, k.o. Sikirevci, poljoprivredno zemljište, u naravi oranica

 Za sve navedene katastarske čestice iz stavka 1. ovog članka početna ukupna cijena iznosi 46.300,00 kn.

**Članak 2.**

 Početna cijena za prodaju nekretnina iz članka 1. ove Odluke utvrđena je prema Elaboratu procjene vrijednosti nekretnine izrađenog od strane ovlaštenog sudskog vještaka iz područja graditeljstva i procjene vrijednosti nekretnina Tomislav Slunjski, mag.ing.aedif.

**Članak 3.**

 Prodaja nekretnina vrši se putem javnog natječaja prikupljanjem pisanih ponuda.

Uvjeti natječaja i prodaje bit će regulirano u tekstu javnog natječaja ,a sukladno članku 12. i članku 19. Odluke o uvjetima, načinu i postupku gospodarenja nekretninama u vlasništvu Općine Sikirevci („Službeni vjesnik Brodsko-posavske županije“, broj 5/11).

**Članak 4.**

Odluku o izboru najpovoljnijeg ponuditelja općinski načelnik uz suglasnost Općinskog vijeća će donijeti u roku od 60 dana od dana zaključenja natječaja .

Najpovoljnijim ponuditeljem smatra se ponuditelj koji ponudi najvišu cijenu pod uvjetom da ispunjava i sve druge uvjete natječaja.

**Članak 5.**

Općina će tabularnu ispravu potrebnu za upis vlasništva kupcu izdati nakon plaćene kupoprodajne cijene.

**Članak 6.**

Na temelju ove Odluke općinski načelnik će raspisati javni natječaj za prodaju navedenih nekretnina.

Postupak javnog natječaja i otvaranje primljenih ponuda provesti će Povjerenstvo za provođenje javnog natječaja za prodaju nekretnina u vlasništvu Općine Sikirevci (u daljnjem tekstu: Povjerenstvo).

Administrativne poslove za Povjerenstvo izvršit će Jedinstveni upravni odjel Općine Sikirevci.

**Članak 7.**

Javni natječaj se objavljuje na oglasnoj ploči općine, oglasnim pločama u naselju, web stranici općine, a obavijest o raspisivanju natječaja u dnevnom tisku .

**Članak 8.**

Općinsko vijeće zadržava pravo odustajanja od prodaje nekretnine u vlasništvu Općine, poništenja javnog natječaja uz povrat uplaćene jamčevine kao i odbijanja ponuda, u svako doba do potpisivanja ugovora bez posebnog obrazloženja ponuditeljima, a da pri tome ne snosi materijalnu ili drugu odgovornost prema ponuditeljima.

**Članak 9.**

Ova Odluka stupa na snagu prvoga dana od dana objave u „Službenom glasniku Općine Sikirevci“, a objavit će se na službenoj internetskoj stranici Općine Sikirevci [www.opcina-sikirevci.hr](http://www.opcina-sikirevci.hr).

OPĆINSKO VIJEĆE

OPĆINE SIKIREVCI

 KLASA: 940-01/22-01/7

 URBROJ: 2178-26-02-22-01

 Siukirevci, 26.07.2022. godine

Predsjednik Općinskog vijeća

Tomislav Zovko, v.r.

**6.** **Zaključak o ne prihvaćanju oslobađanja plaćanja komunalne naknade već o načinu potraživanja komunalne naknade nastale od strane Vlajnić Vlade**

**Predsjednik:** Ispred vas je zamolba koju smo dobili za oslobađanje komunalne naknade Vlajnić Vlade, on je iz Jaruga

**Načelnik:** Traži da se oslobodi od komunalnog duga, ne za plaćanje ubućeg troškova već samo duga kojeg ima

**Predsjednik:** Od kad se vuče taj dug?

**Načelnik:** Nemam pojma, jel vi Gordana znate?

**Gordana:** Ovdje piše početno stanje, trebalo bi vidjeti od kad se vuče dug. Stanje sa 31.12.on je imao 452,4. Naknada za uređenja vode imao 5. On sam kaže da njega to ne zanima, ne zanima ni nas.

**Predsjednik:** ima rješenje i za to.

**Terezija B. :** on je sam, nit ima obitelj, nit ima djece. I Zašto bi ga se oslobodilo? Osobe koje imaju više djece plaćaju sve redovno, zašto bi se njega oslobodilo? Kad je on sam

**Terezija Š. :** Ima mirovinu više od 1000 kn

**Miroslav:** nije problem duga

**Predsjednik:** imamo ovdje više rješenja. Znači možete mu ponuditi da odradi

Pošaljite mu prijedlog da odradi ako neće.

Nema veze, nek dođe tu, nek odradi nek pokaže dobru volju. I to je ok. Ako on nema volje raditi znači o kome se radi i što misli da ne planira plaćati i da ga baš briga za to. Onda ide ova druga stvar, njegovi dugovi se upisuju na njegovu nekretninu. Znači na nekretninu, tko naslijedi kuću ne može prepisati dok ne podnese općini.

**Terezija Š.:** To je najpoštenije,

**Predsjednik:** ponudite mu da odradi, ako neće, a neće sigurno onda ići na ovu varijantu. I to je to. To je moj prijedlog.

**Miroslav:** Ja sam za taj prijedlog.

**Predsjednik:** Dajem ovaj prijedlog na glasanje. Predsjednik konstatira da je 7 glasova ZA jednoglasno usvojena i glasi:

Na temelju članka 48. Zakona o lokalnoj i područnoj (regionalnoj) samoupravi (''Narodne novine'' broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) članka 226. Zakona o obveznim odnosima (''Narodne novine'' 35/05, 41/08, 125/11, 78/15, 29/18), članka 108. Općeg poreznog zakona (''Narodne novine'' 115/16, 106/18, 121/19, 32/20, 42/20), članka 30. Statuta Općine Sikirevci (''Službeni vjesnik Brodsko-posavske županije'' broj 11/2021) i članka 9.točka 4. Odluke o komunalnoj naknadi („Službeni vjesnik Brodsko-posavske županije“ br.2/19.), Općinsko vijeće Općine Sikirevci na 9. sjednici, održanoj 26.07.2022. godine donosi

**ZAKLJUČAK**

**o ne prihvaćanju oslobađanja plaćanja komunalne naknade već o načinu potraživanja dugovanja za komunalnu naknadu nastale od strane Vlajnić Vlade, Berava 9., Jaruge, (OIB:****84757355290)**

**Članak 1.**

Ovim Zaključkom ne prihvaća se oslobađanje plaćanja obveze komunalne naknade i dugovanja propisanom Odlukom o komunalnoj naknadi općine Sikirevci već se uređuje način potraživanja dugovanja dospjelih nenaplaćenih potraživanja Općine Sikirevci na ime komunalne naknade nastale od strane fizičke osobe Vlajnić Vlado , Berava 9. iz Jaruga koje nije se naplatila .

**Članak 2.**

Nenaplaćeni dug na ime komunalne naknade nastale od strane obveznika iz članka 1. ovog zaključka ukupno iznosi 605,52 kn.( dug + obveza 2022.god.).

Način da svoje dugovanje obveznik podmiri je kroz dobrovoljni komunalni rad -održavanje javnih površina na području općine Sikirevci (naselja: Sikirevci i Jaruge), a ukoliko obveznik ne prihvaća predloženi prijedlog o načinu podmirenja dugovanja nastali po osnovi komunalne naknade , predlaže se stavljanje duga kao teret založnog prava na nekretnine u vlasništvu Vlade Vlajnić, Berava 9. Jaruge, OIB:84757355290.

**Članak 3.**

Zadužuje se općinskog načelnika općine Sikirevci za provedbu ovog Zaključka i donošenje Odluke.

**Članak 4.**

Ovaj Zaključak stupa na snagu prvog sljedećeg dana od dana objave u ''Službenom glasniku Općine Sikirevci'', a objavit će se i na Internet stranicama Općine Sikirevci www.opcina-sikirevci.hr.

**OPĆINSKO VIJEĆE OPĆINE SIKIREVCI**

 Predsjednik Općinskog vijeća

 Tomislav Zovko, v.r.

KLASA: 024-02/21-01/09

URBROJ: 2178-26-02-22-01

Sikirevci, 26. srpanj 2022.

**7.** **Pitanja, prijedlozi i razno**

**Predsjednik:** Može pitanja, prijedlozi i razno .

**Načelnik:** Htio sam reći što se tiče vrtića, natječaj je odrađen. Javilo se 9 firmi, najjeftinija bila je Salamon iz Privlake. Pošto taj natječaj dugo traje, od zadnje sjednice kako je prošlo. Danas je ta odluka donešena. Odabir ove firme, i sad treba proći još 15 dana za rok mirovanja i onda je to to. Potpisati ugovor. I onda po svim rokovima kako to već ide. Za svaku fazu izgradnje. Kratki neki plan da se do zime promjeni krov, dok ne krenu kiše, a onda bi išli unutarnji radovi. Tako da smo sad tu blizu svega.

**Predsjednik:** Jel imamo rezervno rješenje za igraonicu? Dok radovi traju

**Načelnik:** Nemamo tj. još ne znam. Još smišljam. Rješavam prvo ovo, jer sad je žalbeni rok, i ako se tko bude žalio to će se odužiti i godinu dana. Čim se potpiše ugovor, kad bude 100% da se zna kad će se krenuti s radovima i onda idem do nekog rješenja. To sam mislio onda doći do Vas ravnateljice, ili možda da se preseli u Jaruge. Ili već nešto iskombinirati.

**Terezija Š.:** Predškola može u školi.

**Načelnik:** ostaje samo igraonica

**Predsjednik:** Ovdje nek budu, a mi ćemo u kuhinji imati sjednice i dobro. Ili salu pregraditi, već nešto improvizirati.

**Terezija Š.:** Za predškolu može, ali igraonica ima puno toga tako da nemamo gdje staviti. Da su nam spojili ovaj jedan razred onda bi i mogli.

**Načelnik:** Onda okvirno, za igraonicu moramo naći neki prostor. Ali gledam prostor onaj u općini dolje desno, tu ima grijanje ima wc.

**Predsjednik:** Jel dovoljna veličina te prostorije?

**Načelnik:** ima cca 30 kvadrata, ali mislim da je dovoljno. Dok traje ova izgradnja.

**Načelnik:** Zatim parkiralište. Prijavili smo se na natječaj. Takve su cijene kakve jesu. Svakako moramo dizati kredit. Zbog vrtića, zbog ove kušaonice ako uspijemo papire napraviti. I općenito da dignemo milion više kredita za sitnije radove. Ako ovdje ne odradimo, nećemo dobiti nazad. Malo je problem što moramo puno svojih novaca dati ali tako je bilo. Tako su odobrali. Još smo mi i dobro prošli. I to najviše. Ako se bude to išlo raditi, treba vidjeti. Kad bude izašao natječaj. Jer znaju neki manje ponuditi.

**Predsjednik:** Jel se javio runolist?

**Načelnik:** Skinuli smo koliko mogu, napravili su na kraju dobro. Nadzor je tu stiskao baš.

**Predsjednik:** Ali je odležalo.

**Načelnik:** Stvar je što nam je nužno parkiralište.

**Načelnik:** Stavit ćemo. Trenutno nismo u poziciji da ih stavljamo. Nije skupo ali na 10, 15 izaći će nas 50 tisuća.

**Predsjednik:** Ne trebaš toliko kupiti, kupiš 3. Stavi na kritična mjesta. Uzmi one lažne, stavi tablu. Da vide da je video nazor da se malo ljudi uplaše.

**Miroslav:** Sad je to lako.

**Predsjednik:** I one kamere za nadzor brzina imaju naljepnicu, njih 90% su prazne.

**Predsjednik:** Jeli ima još tko pitanja?
Predsjednik završava sjednicu u 22,33h, hvala svima.

Zapisnik sastavila Predsjednik Općinskog vijeća

Gordana Lešić, v.r.,tajnica Tomislav Zovko ,v.r.